Ĩ na Jesus a kuu nö,
‑Wani tä thapo opa wi ĩ a hai ĩ polakapi ulu töpö kuoma.
Pö̃ a na poosa a hapalo nö,
“Hapa.
Au wani tä kule,
waiha ipa ai wa tä totoa piale,
huki ĩ wa tä totoa mi salo” ĩ na poosa a kuu ha,
pö̃ anö pepala a na ai wani tä totoki,
poosa a na ai tä totoki,
ĩ na pö̃ anö kama hai ĩ ulu töpö na ĩ na wani tä totoa thaa soaköma.
Ĩ na wani tä totoa thaa soaki ha,
polakapi tä mumi matalo nö,
poosa anö kama hai ĩ wani tä tälö noai,
pai hamö,
tiko tä uli hamö ĩ tä kai hua soasolöma.
Ĩ hamö a waloikitö nö,
a kutio taso pa,
wanisala tä thaa nö,
kama hai ĩ wani tökö,
kama hai ĩ sitipa kökö,
ĩ na tökö kui tökö pewö hötöta totialö tasoma.
Kama hai ĩ sitipa kökö hötöta totialö noai ha,
ĩ tä uli ha nii tä kua mi ipö kutenö,
a oi wani waisio opama.
A oi wani waisio opa salo,
ai tä na a wani ekuikötö nö,
ĩ a na a wani kalipalotima.
A wani kalipalamati noai,
pölösö hamö ĩ anö a wani simönö nö,
“Kusi kökö ösö poteheama sinomoö!”
ĩ na a noa thama.
Ĩ na a noa thaö ha,
ĩ a waninö kusi kökö ösö potehepalamati tä,
“Hi kusi kökönö tä oa pole,
ĩ tänö sa ösö potepalo sa” ĩ na a oi ipö salo,
a pi kuu sinomotima maaki,
kama na ai tänö ĩ tä totoma pasio maama.
Ĩ na tä kua tä,
a pi wani hatukua kono nö,
“Ipa hao anö töpö kalipalama sinomoti wi ĩ töpö hai nii tä kua apa asala tä,
hisa ha sa oi wani luo pasio päo piale.
Ipa hao a na sa konasolöpökö o!
Sa kopolö nö,
‘Hapa.
Teusö a na wanisala sa tä thaö,
kawa na wanisala sa tä thaö,
ĩ na sa kua kipiliö!
Sa hiopöa apati kutenö,
kamisa na,
‑Ipa ulu waö!
‑ a kuu tihöö!
Wa töpö kalipalama sinomoti kua wi na,
ĩ na sa thama hö̃töo päopököö’ ĩ na ipa hao a na ĩ na sa kuupököö!”
ĩ na a pi wani kuuma.
Ĩ na a pi wani kuu nö,
a wani konasolöma.
A wani kononö nö,
pai hamö a wani koima tä,
pö̃ anö a taa lälalö nö,
“Pösa wai pepalo opatiwö” pö̃ a pi kuu nö,
a pi honipo opama.
A pi honipo opa nö,
kama hai ĩ ulu a pi ipa salo,
a läläa soataiki nö,
kama hai ĩ ulu a na a waloa läa soataikötö nö,
a pi mönaha apa salo,
kama hai ĩ ulu a na pö̃ a hãsokapalo läoma.
Kama hai ulu a na a hãsokapalo pole,
ĩ pelupö aiki,
“Hapa.
Teusö a na wanisala sa tä thaö,
kawa na wanisala sa tä thaö,
ĩ na sa kua kipiliö!
Önö kutenö,
‘Ipa ulu waö!’
ĩ na kamisa na a kuu tihöö!”
ĩ na pelupö a wani kuuma.
Ĩ na pelupö a wani kuuma maaki,
pö̃ anö töpö kalipalamati wi ĩ ai töpö na,
“Haloi ösö toita apii,
lope epii ĩ ösö suaki solö nö,
ipa ulu a haloa soatamakösoö!
Kama ami hĩso ola na söpala ösö thaa naia soataköö!
Sãtália tökö sua naia soataki solöö!”
ĩ na pö̃ a kuu nö,
“Paka a okalo tapu upii paka a säa soatalöö!
Makö pewö iapalo soatapöö!
Ama ma tä thaö,
makö paöaö,
ĩ na makö kua soatapököö!
Ipa ulu a nomasoma maaki,
ipa ulu a temöa konaso keö!
Ipa ulu anö hiopö tä thaa noai,
ĩ tä thaa maa kopaso noai,
ĩ a temöa konaso keö!
A monösoma maaki,
huki ipa ulu sa taa konani keö!”
ĩ na pö̃ a kuu ha,
ĩ töpö pewö pi mönaha apa nö,
ama ta thaa nö,
töpö paöama.
Töpö paöati tä,
pölösö ha pepala a hulasolö noai,
ĩ a huu koima tä,
sai a na töpö amamo haile,
ĩ töpö a hininö nö,
töpö kalipalo sinomo wi,
ĩ ai tä nakalö nö,
“Wi na tä kuaö ha,
töpö paöa kule?”
ĩ na pepala a kuuma.
Ĩ na pepala a kuu ha,
“Au hoosa a kopi ha,
töpö a paöa kuleö!
Temii au hoosa a waloa kõköma kutenö,
au hao anö paka a okalo tapu upii a säpali keö!”
ĩ na a kalipaloti wi,
ĩ na ĩ a kuuma.
Ĩ na a kuu ha,
pepala a hĩsoa apösoma.
A hĩso opa salo,
a lisipo maama.
A lisipo mi ha,
pö̃ a atupalo nö,
“A ösö potehea naia soataloö!”
ĩ na pö̃ a kuu kule maaki,
“Pälaö!
Satehe epii tä inama na kawa na sa kalipalo sinomo thaliö!
Kawanö sa simöa tä,
wa kai hini totio opa thaliö!
Ĩ na sa kuati thali maaki,
kamisa na ‘Ipa posi ose wai säpalö nö,
au noi wa töpö ösö poteheapalama apapököö!’
ĩ na kamisa na wa kuu totio maama.
Ĩ na wa kuu maama tä,
suö töpönö wano töpö sapäkama hätäpo wi,
au ulu anö ĩ suö töpö na sitipa kökö hosa hosama apati noai,
ĩ a na paka a okalo tapu upii wa totoma hĩsua apa asa nö kiliawö” ĩ na pepala a kuuma.
Ĩ na pepala a kuu ha,
“Pösa ai!
Kamisa na wa sätäapalo soatia kule nökö.
Wani sa tä thapo opöle,
ĩ au wani tä naiwö wa pi kuu mai.
Nomawö tä kutio wi na,
ĩ na au hoosa a wai kutioma maaki,
a wai temii,
a wai kua kõa kule.
A motöa totisoma maaki,
sa taa konani ke.
Önö kutenö,
samakö pi mönaha apa salo,
samakö iapalo opati kule nökö” ĩ na pö̃ a kuu hö̃töoma‑ ĩ na Jesus anö ta wäsä nö,
ĩ na a kuu totiatalotima.